जावलाखेललाई हराउँदै भुटनिज् फाइनलमा
भुटनिज् युथ स्पोर्ट्स क्लब अमेरिका पाँचौं संस्करणको वाग्मती गोल्डकप फुटबल प्रतियोगिता–२०७९ को फाइनलमा प्रवेश गरेको छ । शनिबार भएको पहिलो सेमिफाइनलमा जावलाखेल युथ क्लबलाई १–० गोलअन्तरले पराजित गर्दै भुटनिज् उपाधि नजिक पुगेको हो ।
मकवानपुर — भुटनिज् युथ स्पोर्ट्स क्लब अमेरिका पाँचौं संस्करणको वाग्मती गोल्डकप फुटबल प्रतियोगिता–२०७९ को फाइनलमा प्रवेश गरेको छ । शनिबार भएको पहिलो सेमिफाइनलमा जावलाखेल युथ क्लबलाई १–० गोलअन्तरले पराजित गर्दै भुटनिज् उपाधि नजिक पुगेको हो ।भुटनिज्को जितमा एकमात्र निर्णायक गोल प्रवीण बस्नेतले गरे । उनले ३४ औं मिनेटमा पेनाल्टी बक्सबाहिर प्राप्त पासलाई सुन्दर ढंगले गोलमा परिणत गरे । उनले प्लेयर अफ द म्याच घोषित हुँदै ५ हजार रुपैयाँ प्राप्त गरे । भुटनिज् क्लब अघिल्लो हप्ता पोखरामा सम्पन्न आहा रारा गोल्डकपको पनि फाइनल प्रवेश गरेको थियो ।यस प्रतियोगिताको फाइनल प्रवेश गर्दासम्म उसले गोल व्यहोरेको छैन । पहिलो खेलमा हिमालयन शेर्पालाई २–० गोलअन्तरले पराजित गर्दै भुटनिज् सेमिफाइनमा प्रवेश गरेको थियो । विशेषगरी अग्ला कदका खेलाडी भएको फाइदा यस क्लबले उठाइरहेको छ । मुख्य खेलाडी हेक्टरले प्रतियोगितामा उत्कृष्ट प्रदर्शन गरिरहेका छन् । वाग्मती–८ स्थित जनता मावि खेल मैदानमा पहिलो गोल व्यहोरेपछि जावलाखेलले दोस्रो हाफमा आक्रामक खेलेको थियो । अन्तिम २० मिनेट जावलाखेल दस खेलाडीमा सीमित भएको थियो । खेलको ७० औं मिनेटमा जावलाखेलका सीमान्त थापाले दोहोरो पहेंलो कार्ड पाए । डिफेन्डर थापाले रेफ्री प्रकाशनाथ श्रेष्ठलाई अस्वाभाविक व्यवहार गरेपछि कार्डको सामना गर्नुपरेको हो । उनले मैदान छाडेपछि जावलाखेल थप दबाबमा परेको थियो । ८७ औं मिनेटमा भुटनिज्का निगियोलको प्रहार पोस्ट नजिकैबाट बाहिरिँदा अग्रता दोब्बर बनाउनबाट चुक्यो । खेलको अतिरिक्त समयमा जावलाखेलका सुनील खड्काको सशक्त प्रहारलाई भुटनिज्का गोलरक्षक पुजन थापा मगरले सहजै नियन्त्रणमा लिए । अघिल्लो खेलमा आयोजकविरुद्ध ह्याट्रिक गरेका जावलाखेलका हिसुब थपलिया यस खेलमा फिक्का सावित भए । जावलाखेलले खासै राम्रो मौका नै सिर्जना गर्न सकेन । उसका गोलरक्षक देव लिम्बू खेलभर व्यस्त रहे । भुटनिज् टोलीले विपक्षी टोलीविरुद्ध एकपछि अर्को आक्रमण निरन्तर रूपमा खेलभर गरिरह्यो । प्रतियोगिताको दोस्रो सेमिफाइनलमा मकवानपुर–११ र संकटा क्लबबीच आइतबार प्रतिस्पर्धा हुनेछ । वाग्मती गाउँपालिकाको आयोजनामा जारी प्रतियोगिताको फाइनल माघ ३ गते हुनेछ भने विजेताले ८ लाख र उपविजेताले ४ लाख रुपैयाँ प्राप्त गर्नेछ । 